text: Motorcyklist i livsfare efter venstresvingsulykke
  26 maj 2016 kl. 18.58
  59-årig motorcyklist er i kritisk tilstand efter voldsomt færdselsuheld.
  Torsdag klokken 16.59 fik Sydøstjyllands Politi anmeldelse om en trafikulykke på Nørre Snedevej nær Rask Mølle, hvor en bil og en motorcykel var kørt sammen.
  Motorcyklisten, en 59-årig mand, kom kørende fra Horsenssiden. Samtidig drejer en kvindelig bilist til venstre ud fra Åstedbro Grillens parkeringsplads.
  Hun har ikke set motorcyklisten, der kører frontalt ind i siden på bilen.
  - Motorcyklisten er i yderst kritisk tilstand, og bliver nu behandlet på det gamle kommunehospital i Aarhus, oplyser vagtchef ved Sydøstjyllands Politi, Jørn Lindhardt, til TV SYD.
  Bilinspektøren undersøger nu trafikulykken.
  